ઘણીવાર આવા નોન-વાયેબલ પ્રોજેક્ટો માટે ધિરાણ આપવા માટે બેંકોના અધ્યક્ષ પર રાજકીય દબાણ પણ થતું હોય છે. જે નકારવાનું એટલું સહેલું નથી હોતું. કોઈક કેસમાં ધિરાણ કર્યા પછી બજારની રાષ્ટ્રીય કે આંતરરાષ્ટ્રીય સ્થિતિ બદલાય અને ધિરાણ પાછું ન આવે કે તેમાં ઢીલ થાય ત્યારે બેંકની મેનેજમેન્ટ પર તવાઈ આવે કે આવા ધિરાણના નાણાં પરત ન આવે તો રિટાયરમેન્ટ પછી પણ એક કોઈ ખાસ વ્યક્તિએ તે માટેની જવાબદારી વહન કરીને કોર્ટ-કચેરીમાં જવાબ આપવા પડે એ સ્થિતિ ટાળવાનો પણ બેંકો પ્રયાસ કરતી હોય. એટલે એવા જોખમવાળા ધિરાણ કરવા કરતાં અને તે દ્વારા બેંકનું હિત જોવા કરતાં સરકારી પત્રોના સહીસલામત રોકાણનો સરળ માર્ગ બેંક મેનેજરો અપનાવે તે સ્વાભાવિક છે.